1.  ปัจจัยความเสี่ยง

บริษัทฯให้ความสำคัญกับการบริหารความเสี่ยงโดยมีการจัดตั้งคณะกรรมบริหารความเสี่ยงที่ประกอบด้วยผู้บริหารระดับสูงในแผนกต่างๆของบริษัทฯ
โดยคณะกรรมการบริหารความเสี่ยงจะมีการประชุมเพื่อศึกษาและระบ (Identify)
ความเสี่ยงด้านต่างๆของบริษัทฯ และทำการจัดประเภทของความเสี่ยงด้านต่างๆ (Risk
Classification) รวมถึงประเมินโอกาส (Likelihood) และผลกระทบ (Impact)
ของความเสี่ยงด้านต่างๆ
แล้วนำมากำหนดกลยุทธ์ในการบริหารความเสี่ยงโดยคำนึงถึงระดับความเสี่ยงที่บริษัทฯจะรับได้
โดยกลยุทธในการบริหารความเสี่ยงต่างๆ อาทิ การลดความเสี่ยง (Risk Reduction)
การกำจัดความเสี่ยง (Risk Removal) การถ่ายโอนความเสี่ยง (Risk Transfer) เป็นต้น
เพื่อบริหารความเสี่ยงของบริษัทฯให้อยู่ในระดับที่ควบคุมได้และไม่มีผลกระทบที่รุนแรงกับการประกอบกิจการของบริษัทฯ
โดยคณะกรรมการบริษัทฯและฝ่ายบริหารระดับสูง ได้สรุปความเสี่ยงที่สำคัญของบริษัทฯ และ
แนวทางการบริหารความเสี่ยงดังกล่าว ดังต่อไปนี้

1. ความเสี่ยงภัยธรรมชาติ

ภัยธรรมชาติ เช่น น้ำท่วม แผ่นดินไหวคลื่นซึนามิที่เกิดขึ้นทั่วโลก
เป็นความเสี่ยงที่ส่งผลกระทบต่อบริษัทฯอันไม่สามารถหลีกเลี่ยงได้
โดยเฉพาะน้ำท่วมในภาคกลางของประเทศไทยเมื่อปลายปี 2554 ที่ผ่านมา
ก่อให้เกิดผลกระทบและความเสียหายรอบด้านแก่บริษัทฯ เครื่องจักรตัวอาคารสำนักงาน โรงงาน
สต็อกสินค้าและวัตถุดิบล้วนได้รับเสียหายทั้งสิ้น รวมทั้งขวัญกำลังใจของพนักงานก็ได้รับผลกระทบด้วย
บริษัทฯ
ต้องขาดรายได้เนื่องจากไม่สามารถผลิตสินค้าให้กับลูกค้าได้เป็นระยะเวลาหลายเดือนซึ่งอาจทำให้ลูกค้ามองหาผู้ผลิตรายอื่น

บริษัทฯตระหนักถึงความเสียหายที่เกิดขึ้นและจากเหตุการณ์ที่ผ่านมาบริษัทฯได้นำมาเป็นบทเรียนในการวางแผนการป้องกันภัยธรรมชาติให้รัดกุมยิ่งขึ้น
พร้อมทั้งกำหนดแผนการรองรับในกรณีที่ไม่สามารถหลีกเลี่ยงภัยธรรมชาติได้ ได้แก่
การววางแผนอพยพชั่วคราว จนถึงการย้ายโรงงาน
นอกจากนั้นกำหนดให้มีการจำประกันภัยทรัพย์สินทั้งหมดของบริษัทฯโดยครอบคลุมถึงอุบัติเหตุเพลิงไหม้
การโจรกรรม ภัยธรรมชาติทุกประเภท การก่อการร้าย การจลาจล และ ภัยสงคราม และ
กำหนดให้มีการทบทวนวงเงินเอาประกันอย่างสม่ำเสมอโดยการจ้างบุคคลภายนอกมาทำการประเมินราคาสินทรัพย์ถาวรทุก
3 ปี เพื่อให้วงเงินประกันภัยครอบคลุมมูลค่าทรัพย์สินทั้งหมดของกิจการตามราคามูลค่าที่แท้จริง หรือ
ราคาตลาดของทรัพย์สิน

2. ความเสี่ยงด้านการเงิน : ความเสี่ยงจากความผันผวนจากอัตราแลกเปลี่ยน

บริษัทฯ
มีรายได้เป็นเงินตราต่างประเทศส่วนหนึ่งและยังคงมีภาระหนี้ส่วนหนึ่งเป็นเงินตราต่างประเทศ
จากนำเข้าวัตถุดิบจากต่างประเทศและการกู้ยืมเงินทำให้บริษัทฯ
มีสถานะเปิดต่อความเสี่ยงเงินตราต่างประเทศ ซึ่งเป็นสกุลเงินดอลลาร์สหรัฐเป็นหลัก โดยบริษัทฯ
จะมีความเสี่ยงจากการผันผวนของอัตราแลกเปลี่ยนซึ่งอาจ
จะทำให้เกิดกำไรหรือขาดทุนจากอัตราแลกเปลี่ยนได้บริษัทฯ
จึงมีนโยบายปิดความเสี่ยงเงินตราต่างประเทศโดยการกำหนดนโยบายการบริหารความเสี่ยงจากเงินตราต่างประเทศที่ชัดเจน
มีการวิเคราะห์หาจุดที่จะทำให้เกิดภาระเงินตราต่างประเทศ
และคัดเลือกเครื่องมือที่เหมาะสมเพื่อนำมาใช้ป้องกันความเสี่ยง
โดยความเสี่ยงส่วนใหญ่จากอัตราแลกเปลี่ยนจะถูกจำกัดและทำให้ลดลงโดยการบริหารอัตราแลกเปลี่ยนด้วยการจับคู่ระหว่างสินทรัพย์และหนี้สินที่มีสกุลเงินเดียวกัน
(Naturally hedged)
ซึ่งสามารถลดความเสี่ยงจากอัตราแลกเปลี่ยนได้ในระดับหนึ่งโดยการเปิดบัญชีเงินสกุลต่างประเทศ
(Foreign Currency Account)
กับธนาคารโดยนำเงินสกุลต่างประเทศที่ได้รับจากลูกหนี้การค้าต่างประเทศฝากไว้ก่อนเพื่อนำไปรอการจ่ายให้กับเจ้าหนี้การค้าต่างประเทศ
สำหรับเงินตราต่างประเทศส่วนที่เหลือ(ส่วนใหญ่เป็นด้าน Import คือมีภาระที่ต้องจ่ายออก)
บริษัทฯใช้เครื่องมือทางการเงินในการบริหารความเสี่ยง ได้แก่
การซื้อขายอัตราแลกเปลี่ยนล่วงหน้า (Forward Contract) และการทำ FX Option เป็นต้น
เพื่อควบคุมต้นทุนให้แน่นอน และ ลดผลกระทบจากความผันผวนของอัตราแลกเปลี่ยน
อันจะก่อให้เกิดผลเสียกับบริษัทฯได้

3. ความเสี่ยงด้านแรงงาน : นโยบายปรับขึ้นค่าจ้างขั้นต่ำของภาครัฐ

นโยบายของภาครัฐที่ปรับขึ้นค่าจ้างขั้นต่ำเป็น 300 บาทต่อวัน
และปรับขึ้นเงินเดือนพนักงานแรกเข้าระดับปริญญาตรีไม่น้อยกว่า 15,000 บาทต่อเดือนนั้น
ส่งผลกระทบโดยตรงต่อต้นทุนการผลิตของบริษัทฯ โดยบริษัทฯ จะมีรายจ่ายด้านค่าจ้างแรงงานสูงขึ้น
ประมาณ 58% (ปัจจุบันค่าจ้างขั้นต่ำ พื้นที่อยุธยา 190 บาท/วัน)
อย่างไรก็ตามบริษัทฯเล็งเห็นความสำคัญของพนักงานทุกระดับจึงได้วางแผนการบริหารความเสี่ยงดังกล่าวให้สอดคล้องนโยบายของรัฐและเกิดผลกระทบต่อบริษัทฯ
น้อยที่สุด โดยการพยายามปรับเปลี่ยนสภาพการทำงานของพนักงาน
เพื่อชลอผลกระทบจากการปรับค่าจ้างที่สูงขึ้นอย่างรวดเร็ว เช่น
การขอปรับเปลี่ยนสวัสดิการที่เป็นเงินต่างๆ รวมเข้าเป็นฐานค่าจ้าง
เพื่อลดค่าใช้จ่ายในการปรับค่าจ้างให้สอดคล้องกับนโยบายฯ
การวางแผนผลิตให้เหมาะสมกับจำนวนพนักงาน อีกทั้งการศึกษาและสร้างสรรค์นวัตกรรม
เทคโนโลยีและเครื่องจักรใหม่ๆ เข้ามาทดแทนแรงงานเพื่อแก้ปัญหาในระยะยาว

4. ความเสี่ยงด้านการตลาด : ความเสี่ยงจากความหลากหลายของลูกค้า (Customer mixed)

เนื่องจากบริษัทฯมีลูกค้าหลักหลายรายซึ่งมีความแตกต่างกันในด้านสัดส่วนของยอดขาย
และอัตรากำไรขั้นต้นดังนี้ สินค้ากลุ่ม Smart Phone, Tire pressure sensor เป็นต้น
เป็นกลุ่มที่ช่วยให้บริษัทฯ มีอัตรากำไรสูงเนื่องจากการแข่งขันไม่สูงหากบริษัทฯ สูญเสียลูกค้ากลุ่มนี้ไป
จะเกิดผลกระทบต่อบริษัทฯอย่างมาก และสินค้าอีกกลุ่มหนึ่งได้แก่ Hard Disk Drive เป็นต้น
เป็นกลุ่มที่มีราคาขายต่อหน่วยสูง และ มีสัดส่วนยอดขายสูง อัตราการทำกำไรค่อนข้างต่ำ
แต่บริษัทฯจำเป็นต้องรักษาลูกค้าส่วนนี้ไว้ เพื่อใช้
กำลังการผลิตที่เหลืออยู่ของเครื่องจักรที่ลงทุนไปแล้วอย่างคุ้มค่า

ในการบริหารความเสี่ยงนั้นบริษัทฯจำต้องเพิ่มช่องทางและเครือข่ายในการหาลูกค้าทุกกลุ่ม
มากขึ้นเนื่องจากโอกาสในขั้นตอน แรกที่เข้าถึงกลุ่มลูกค้าเป้าหมาย คือ
ตัวแทนขายในต่างประเทศจะต้องมีสายสัมพันธ์ที่ดีและยาวนานคุ้นเคยกันมาก่อนจนเกิดความเชื่อถือ
ดังนั้นการที่บริษัทฯมีสินค้าหลากหลาย บริษัทฯ
จะต้องตอบสนองลูกค้าในเรื่องของเทคโนโลยีการผลิตด้วยเครื่องจักรทันสมัย
เพื่อให้เกิดการผลิตออกสู่ตลาดอย่างรวดเร็วด้วยคุณภาพสูงไม่เกิดการสูญเสียของวัตถุดิบ
โดยทำการผลิตให้ต้นทุนต่ำลงเพื่อให้สินค้าของลูกค้าสามารถอยู่ในตลาดได้อย่างยาวนาน

5. ความเสี่ยงด้านการวางแผนการผลิตและจัดการวัตถุดิบ

การวางแผนการผลิตของบริษัทฯ
นั้นจะอิงตามประมาณการสั่งซื้อของลูกค้าซึ่งหากเกิดปัจจัยภายนอกต่างๆมากระทบย่อมทำให้ประมาณการเหล่านั้นคลาดเคลื่อนหรือเปลี่ยนแปลงไป
เช่น วิกฤตเศรษฐกิจในภูมิภาค ต่างๆ ของโลก
หรือภัยธรรมชาติต่างๆมีผลกระทบต่อความสามารถในการผลิตของผู้ขาย และ
ผลกระทบต่อห่วงโซ่อุปทาน (Supply Chain)
ซึ่งส่งผลให้แผนการผลิตที่วางไว้ต้องชะลอตัวหรือหยุดชะงักลงชั่วคราว หรือ
ต้องเปลี่ยนแปลงแผนการใหม่ทั้งหมด ส่งผลให้วัตถุดิบที่จัดหาไว้ต้องสูญเปล่า บริษัทฯ
ได้บริหารความเสี่ยงเหล่านี้โดยการประ เมินความคลาดเคลื่อน
และเฝ้าติดตามสถานการณ์และความเปลี่ยนแปลงต่างๆ อย่างใกล้ชิด มีการประชุมทุกสัปดาห์
รวมถึงจัดทำข้อตกลงขายวัตถุดิบที่ไม่ได้ใช้คืนให้แก่ผู้ขายวัตถุดิบ

6. ความเสี่ยงด้านการเปลี่ยนแปลงเทคโนโลยี (Technology Change Risk)

อุตสาหกรรมอิเล็กทรอนิกส์ต้องลงทุนในเครื่องจักรการผลิตที่มีเทคโนโลยีสูงซึ่งมีราคาแพง
ประกอบกับเป็นอุตสาหกรรมที่มีการเปลี่ยนแปลงทางเทคโนโลยีอย่างรวดเร็วทั้งด้านของวงจรชีวิตของผลิตภัณฑ์(Product
Life Cycle) และเทคโนโลยีการผลิต ซึ่งทำให้เกิดการล้าสมัยของเทคโนโลยีได้
ดังนั้นอาจเกิดความเสี่ยงจากการลงทุนในเครื่องจักรที่ไม่สามารถรองรับการเปลี่ยนแปลงทางเทคโนโลยีได้
บริษัทฯ
ได้ติดตามพัฒนาการทางด้านเทคโนโลยีอย่างใกล้ชิดและเลือกลงทุนในเครื่องจักรที่ล้ำสมัยทางด้านเทคโนโลยีการผลิตซึ่งมีความยืดหยุ่นสามารถรองรับการเปลี่ยนแปลงทางเทคโนโลยี
รวมถึงการสามารถนำไปใช้ร่วมกันกับผลิตภัณฑ์อื่นๆ ได้อย่างหลากหลาย เพื่อลดความเสี่ยงลง
รวมถึงการมุ่งเน้นการวิจัย
และพัฒนาเทคนิคการผลิตและผลิตภัณฑ์เพื่อให้ทันกับการเปลี่ยนแปลงทางเทคโนโลยี นอกจากนั้น
บริษัทฯยังได้ร่วมการพัฒนาผลิตภัณฑ์ร่วมกับลูกค้า หรือ ผู้ขายอื่นๆ
เพื่อร่วมลงทุนในเครื่องจักรในการผลิตเฉพาะด้านเพื่อลดความเสี่ยงในการลงทุน